

SÚKROMNÉ CENTRUM ŠPECIÁLNO - PEDAGOGICKÉHO PORADENSTVA

Hviezdoslavovo nám.213, 029 01 Námestovo

tel: 0948 878 873

web: [www.euporadna.sk](http://www.euporadna.sk)

e-mail: [centrala@euporadna.sk](mailto:centrala@euporadna.sk), [riaditelstvo@euporadna.sk](mailto:riaditelstvo@euporadna.sk)

**Zápisy detí so špeciálnymi potrebami do ZŠ**

Každý rodič, **aj rodič dieťaťa so zdravotným postihnutím** má povinnosť zapísať dieťa, ktoré do 31. 8. 2020 dovŕši 6 rokov, do základnej školy. Musí tak urobiť aj vtedy, ak rodič uvažuje pre svoje dieťa o odklade povinnej školskej dochádzky o jeden rok, napríklad aj pre postihnutie, či z dôvodu zlého zdravotného stavu dieťaťa. Nesplnenie tejto povinnosti je považované za priestupok a rodič môže dostať pokutu až do výšky 331,94 €.

Vzhľadom na mimoriadnu situáciu, ktorú tu aktuálne máme, určilo Ministerstvo školstva SR, že tento rok sa uskutočnia zápisy prvákov **bez osobnej prítomnosti detí**, najlepšie elektronicky, a to v období **od 15. apríla 2020 do 30. apríla 2020.** Zápis sa môže urobiť ajiným spôsobom, v závislosti od priestorových možností konkrétnej ZŠ a s dôrazom na dodržiavanie hygienicko-epidemiologických opatrení.

**ABC - Súkromné centrum špeciálno –pedagogického poradenstva v Námestove** je aj v tomto období v intenzívnom kontakte s materskými a základnými školami. Spolu konzultujeme otázky ohľadom **detí so zdravotným postihnutím**, ktoré majú nastúpiť od septembra do školy. Niektoré budú potrebovať odklad plnenia povinnej školskej dochádzky, niektoré možno úpravu vzdelávania alebo vzdelávacích postupov s ohľadom na ich postihnutie či znevýhodnenie.

**Ako má postupovať rodič dieťaťa, budúceho žiaka so špeciálnymi potrebami?**

* Ak zákonný zástupca dieťaťa s postihnutím požiada o odklad, doručí svojej vybranej škole, do ktorej pôjde dieťa zapísať, **odporučenie príslušnej poradne k odkladu dodatočne**, najneskôr **do štyroch týždňov** od skončenia mimoriadneho prerušenia školského vyučovania
* Pri zápise sa toto potvrdenie od rodiča vyžadovať nebude
* Ak dieťa s postihnutím nastupuje do školy a rodič chce požiadať školu o úpravu vzdelávania pre svoje dieťa, doloží vyjadrenie o špeciálnych výchovno-vzdelávacích potrebách, t.j. **vyjadrenie príslušného zariadenia výchovného poradenstva a prevencie** do vydania rozhodnutia o prijatí dieťaťa do základnej školy, najneskôr **do 15. júna 2020**

**Prijímanie detí so špeciálnymi potrebami do MŠ**

* Ak pôjde o prijatie **dieťaťa so špeciálnymi výchovno-vzdelávacími potrebami, nebude sa vyžadovať predloženie vyjadrenia príslušného zariadenia výchovného poradenstva a prevencie**; ak zákonní zástupcovia dieťaťa so špeciálnymi výchovno-vzdelávacími potrebami dodatočne nepriložia potvrdenie o zdravotnom stave a **vyjadrenie príslušného zariadenia výchovného poradenstva a prevencie**, dieťa bude prijaté len na **diagnostický pobyt**

Všetky potrebné informácie pre rodičov aj pre učiteľov sa snažíme aktualizovať aj prostredníctvom našej web stránky [www.euporadna.sk](http://www.euporadna.sk) sme každý deň plne k dispozícii aj telefonicky či mailom na [riaditelstvo@euporadna.sk](mailto:riaditelstvo@euporadna.sk), alebo online. Pre deti a rodičov pripravujeme na požiadanie balíčky, kde nájdu pracovné listy a stimulačné programy.

Akékoľvek otázky radi zodpovieme na našom telefónnom čísle 0948 878 876.

**PaedDr. Tatiana Gandelová**

**ABC-SCŠPP Námestovo,**

**OC Klinec, 6. poschodie, č. dv. 612**

**Link na stránke Ministerstva školstva SR**, kde sa nachádzajú najnovšie usmernenia k termínom zápisov, prijímačiek na stredné školy aj k maturitám: <https://www.minedu.sk/data/att/16003.pdf>